‘Bom’ by Menlyn Maine ŉ kamma-ploftoestelMense drom saam buite Menlyn Maine. (Foto: Verskaf) Die winkelsentrum Menlyn Maine in die ooste van Pretoria is Dinsdagmiddag laat veilig verklaar nadat die gebou vroeër weens ŉ bomdreigement ontruim is. Kapt. Colette Weilbach, polisiewoordvoerder, het gesê die polisie het die sentrum omstreeks 15:00 veilig verklaar. “Die toestel wat gevind is, was ŉ kamma-bom,” het sy gesê. Maroela Media het vroeër berig ŉ man in sy 50’s het omstreeks 11:15 by ŉ bank in die sentrum ingestap en ŉ nota aan een van die banktellers oorhandig. Op dié nota het daar gestaan dat daar ŉ bom in die bank versteek is. Sekuriteit is in kennis gestel en die sentrum is inderhaas ontruim. Volgens Weilbach is die polisie se bomeenheid en honde-eenheid na die toneel ontbied en die man is in die bank in hegtenis geneem. Die polisie het ook op ŉ vuurwapen beslag gelê. Hy word aangekla van die oortreding van die Wet op Plofstowwe. “Die verdagte, van Garsfontein, sal ook op ŉ bykomende aanklag van poging tot ŉ bankroof tereg staan,” het sy gesê. Die man sal binnekort in die Hatfield-gemeenskapshof verskyn. Niemand is in die voorval beseer nie.